आफ्नो गाउँमा सडक बनाउनु पर्ने माग राख्दै बैतडीका एक स्थानीय विगत ५ दिनदेखि अनसन बसेका छन् । दशरथ चन्द नगरपालिका-१ खालका स्थानीय ७८ वर्षीय हरिजितसिहं टेर अनसनरत रहेका हुन् । जेठ १४ गते देखि गुरूखोलाबाट खाल कलुन जाने बाटोमा सत्याग्रहमा बसेका टेरले लामो समय अगाडि नै सर्वे भएको र सँगै सर्वे गरिएका अरू ठाउँमा मोटरबाटो पुगे पनि आफ्नो ठाउँमा नपुगेकोमा आक्रोश व्यक्त गरेका छन् । उक्त बाटोको लागि रकम विनियोजित भए पनि अरूतिर रकमान्तरण हुने कुरा सुन्न आएकोमा अनसन बस्नु परेको पनि अनसनरत टेरले बताएका छन् ।
